XIX.  Monasterium Corbeiense  (dioeces. Paderborn.)  tuendum suscipit et ejus bona juraque confirmat, petente Wibaldo abbate.   (Romae, ap. S. Petrum, Febr. 25.) [MARTEN.,  Ampl. Collect.,  II, 616.]
Author: Adrianus IV

ADRIANUS episcopus, dilectis filiis WIBALDO, etc.

Officii nostri nos admonet et invitat auctoritas pro ecclesiarum statu satagere, etc. Eapropter, dilecte in Christo Wibalde, devotionem quam erga apostolicam sedem geris diligentius attendentes, praedecessoris nostri sanctae memoriae papae Eugenii vestigiis inhaerentes, dignitatem praedecessoribus tuis per nostrorum praedecessorum Romanorum pontificum privilegia traditam, nos quoque, praestante Domino, inconvulsam volumus conservari. Quocirca praesentis decreti auctoritate concedimus in praecipuis solemnitatibus sandaliis et dalmatica uti, juxta altare sedere, populum infra commissum monasterium vel cellas, quae attinent ad animae suae salutem, docere, sicut praedecessoribus tuis a nostris praedecessoribus Romanis pontificibus est concessum. Ipsum praeterea Corbeiense monasterium, cui, Domino auctore, praeesse dignosceris, sub beati Petri et nostra protectione suscipimus, et praesentis scripti privilegio communimus. Statuentes ut quascunque possessiones, quaecunque bona, idem monasterium impraesentiarum juste et canonice possidet, aut in futurum concessione pontificum, largitione regum vel principum, oblatione fidelium, seu aliis justis modis, praestante Deo, poterit adipisci, firma vobis vestrisque successoribus, et illibata permaneant, in quibus haec propriis duximus exprimenda vocabulis. Decimam videlicet de curia Luithardessen, decimam de curia Beverungen, decimam de curia Dasburg, decimam de curia Mullenhusen, decimam de curia Buthelestorp, decimam de curia Munden, decimam de curia Bodowicke, decimam de curia Munchusen, decimam de curia Beldernichusen, decimam de curia Buwelage, decimam de curia Homourstelde, decimam de curia Nienstede, decimam de curia Bolckmaressen, decimam de curia Luitheressen, decimam de curia Erclen, decimam de curia Brumelinchtorp, decimam de curia Leziazi, decimam de curia Castinaci, decimam de curia Hottepe, decimam de curia Nuthlon, decimam de curia Kefflike, decimam de curia Nen, decimam de curia Croppenstede, decimam de curia Hemmentorp, decimam de curia Holthusen, decimam de curia Groninge. In Frisia quamdam possessionem, quae vocatur Merten, et in eodem loco ecclesiam de Linguerd; insulam Rugianam, piscationem Hocwar. Sancimus quoque ut ipsum monasterium nulli omnino personae in beneficium cujuslibet occasionibus concedatur, sed semper sub protectione Romanorum pontificum, atque imperatorum vel regum defensione permaneat. Adjicientes quod monasterium Heresburg cum decimis circa montem per duas rastas Saxonicas, sicut a beatae memoriae domno Leone papa, ex petitione Caroli Magni imperatoris, qui ipsum montem expugnaverat, collatae noscuntur, monasterium quoque in Groninga, et monasterium in Kemnade, nunquam ab eodem Corbeiensi alienetur coenobio, sed per ipsius loci abbatem semper regantur, et salubriter sub monasticae disciplinae ordinentur regula, nec alicui facultas sit quidquam de bonis eorumdem trium monasteriorum ad usus et praebendam Domino ibidem famulantium pertinentibus commutare, in beneficium concedere vel alienare, sine assensu fratrum in eisdem coenobiis manentium, favore Corbeiensis capituli. Volumus etiam ut praepositurae clericorum ecclesiae S. Pauli, quae vocatur Nova ecclesia, sub ejusdem Corbeiensis abbatis ordinatione, sicut hactenus, semper consistat, nec abbati vel praeposito liceat canonicorum praebendas absque clericorum conniventia in beneficium conferre, seu commutare atque distrahere. Praeterea constituimus, ut infra ambitum muri memorati monasterii Corbeiensis nemo clericorum vel laicorum jure proprietatis, vel beneficii mansionem aliquam ullo tempore habeat, sed totus ipsius loci ambitus abbatis, monachorum et aliarum religiosarum personarum usibus et habitationibus pateat. Prohibemus autem ut in eodem monasterio nulli episcoporum, praeter Romanum pontificem, liceat quamlibet jurisdictionem habere, ita ut, nisi ab abbate istius monasterii fuerit invitatus, nec missarum solemnia ibidem celebrare praesumat. Ut igitur haec omnia, quae supra diximus, plenum in posterum robur obtineant, sicut in authenticis praedecessorum nostrorum privilegiis continentur, tam tibi, quam successoribus tuis ea favoris nostri auctoritate confirmamus. Decernimus ergo ut nulli omnino hominum liceat praefatum monasterium temere perturbare, aut ejus possessiones auferre, vel ablatas retinere, minuere, seu quibuslibet vexationibus fatigare, sed illibata omnia et integra conserventur eorum, pro quorum gubernatione et sustentatione concessa sunt, usibus omnimodis profutura, salva sedis apostolicae auctoritate. Si qua igitur, etc. Ego Adrianus catholicae Ecclesiae episcopus. Ego Imarus Tusculanus episcopus. Ego Guido presbyter cardinalis titulo S. Chrysogoni. Ego Ubaldus presbyter cardinalis titulo S. Praxedis. Ego Manfredus presbyter cardinalis titulo S. Sabinae. Ego Ubaldus presbyter cardinalis titulo S. Crucis. Ego Astaldus presbyter cardinalis titulo S. Priscae. Ego Guido diaconus cardinalis S. Mariae in Porticu. Ego Gerardus diaconus cardinalis S. Mariae in Via Lata. Datum Romae apud S. Petrum, per manum Rolandi, sanctae Romanae Ecclesiae presbyteri cardinalis et cancellarii, V Kal. Martii, indictione . . . . Anno Dominicae Incarnationis 1155, pontificatus vero D. Adriani papae IV, anno primo. Aliud diploma impetravit Wibaldus ab Adriano pro Herivordensi collegio, datum Sutrii, per manum Rolandi, sanctae Romanae Ecclesiae presbyteri cardinalis et cancellarii, XVI Kal. Junii, indict. III, Incarnationis Dominicae anno 1155, pontificatus vero domni Adriani papae IV, anno primo.